कलियासोत में एक माह बाद फिर बाघ की दहाड़
कलियासोत इलाके में शनिवार को एक महीने बाद एक बार फिर बाघ की दहाड़ सुनाई दी। वन विभाग के अफसरों ने बाघ मूवमेंट वाले इलाके में गश्ती दल को नजर रखने के निर्देश दिए हैं। साथ ही इलाके में लगाए गए सीसीटीवी कैमरों के फुटेज देखने के लिए कहा है।
पिछले सप्ताह किन-किन इलाके में बाघ देखा गया। इसकी जानकारी कैमरों की मदद से ली जाएगी। वाल्मी पहाड़ी के पास बाघ को जंगल में भगाने के लिए गश्ती दल की टीम ने इलाके में पटाखे फोड़े। वन विभाग के अफसरों का कहना है कि बाघ की तलाश में 10 कर्मचारियों को लगाया गया था, उसकी लोकेशन के लिए दिनभर सर्चिंग की गई। बाघ रिहाइशी इलाके में न आए, इसके लिए पटाखे फोड़े गए। गौरतलब है कि कलियासोत इलाके में छह महीने से सक्रिय बाघ के रिहाइशी इलाके में आने के कारण क्षेत्र में धारा 144 लगाई गई है। शाम 6 से सुबह 6 बजे तक इलाके में लोगों के आने जाने पर प्रतिबंधित किया गया है।
अगले सप्ताह आएंगे वैज्ञानिक: भोपाल फॉरेस्ट सर्कल में घूम रहे बाघों के लिए एक्शन प्लान बनाने के लिए वाइल्ड लाइफ इंस्टीट्यूट ऑफ इंडिया के वैज्ञानिक अगले सप्ताह भोपाल आ रहे हैं। वे बाघों के इलाके का दौरा करेंगे। विभाग के अफसरों का कहना है कि पिछले दिनों में बाघों का मूवमेंट रिहाइशी इलाके में देखा गया था। एनजीटी के आदेश पर ही शार्ट और लांग टर्म प्लान बनाने के लिए निर्देश दिए थे।
hin_Deva hin_Deva hin_Deva hin_Deva